作者：无名氏
词牌/韵律：合宫歌

paragraphs: 太平时。
宝殿垂衣治。
驭左右贤俊，万国执玉助祭。
凉秋九月霜华飞。
感发纯孝，五室配上帝。
紫汉入夜凝霁。
房心下，泛华芝。
大田栖粮，岁功成，农歌沸。
复道躬拜，肃迎神嬉。
漏声迟。
玉磬响，递清吹。
嘉荐升雕俎，柘桨屡酌几醉。
云扶灵驾欻若归。
天意留顾，万福如山委。
便御丹阙，布为皇泽，与民熙熙。
远观唐虞，未有如兹盛礼。
愿常遇鸣銮，三岁亲祠。